ข่าวดี! กบน.ตรึงราคา “ดีเซล” 32 บ./ลิตร ต่อ 1 สัปดาห์ รอภาษีน้ำมันใหม่บังคับใช้
กบน.ตรึงราคาดีเซล 32 บาท ต่ออีก 1 สัปดาห์ พร้อมยืนยันคงกรอบเพดานราคาไว้ที่ลิตรละ 35 บาท หลังสถานะกองทุนน้ำมันติดลบ 7.2 หมื่นล้านบาท
กบน.ตรึงราคาดีเซล 32 บาท ต่ออีก 1 สัปดาห์ พร้อมยืนยันคงกรอบเพดานราคาไว้ที่ลิตรละ 35 บาท หลังสถานะกองทุนน้ำมันติดลบ 7.2 หมื่นล้านบาท
18 พ.ค. 2565

นายกุลิศ สมบัติศิริ ปลัดกระทรวงพลังงาน เปิดเผยภายหลังการประชุมคณะกรรมการบริหารกองทุนน้ำมันเชื้อเพลิง หรือ กบน. ว่า ที่ประชุมมีติเห็นชอบให้คงราคาจำหน่ายน้ำมันดีเซลในประเทศที่ 32 บาทต่อลิตรไปอีก 1 สัปดาห์ จนถึงวันอาทิตย์ที่ 22 พฤษภาคม 2565 โดยยังวางกรอบราคาน้ำมันดีเซลไว้ไม่ให้เกิน 35 บาทต่อลิตร
ส่วนประเด็นเรื่องการปรับลดภาษีสรรพสามิตรน้ำมันดีเซล 5 บาท/ลิตร เป็นระยะเวลา 2 เดือน นั้น ปลัดกระทรวงพลังงาน ระบุว่า จำนวนเงินดังกล่าว กบน. ไม่ได้นำมาใช้ในการปรับลดราคาขายปลีกให้ลดลง แต่ใช้เพื่อประคองราคาขายน้ำมันดีเซลให้อยู่ประมาณ 32-35 บาทต่อลิตร ให้มีระยะเวลายาวนานมากที่สุด
ทั้งนี้ ฐานะกองทุนน้ำมันเชื้อเพลิง วันที่ 15 พฤษภาคม  2565 กองทุนน้ำมันมีเงินฝากธนาคาร 2,094 ล้านบาท เงินฝากที่กรมบัญชีกลางกระทรวงการคลัง 11,575 ล้านบาท รวมกระแสเงินสด 13,669 ล้านบาท บัญชีรวมติดลบ 72,062 ล้านบาท แบ่งเป็นบัญชีน้ำมันติดลบ 37,854 ล้านบาท ซึ่งแซงบัญชีก๊าซหุงต้ม (ภาคครัวเรือน) แอลพีจี ไปแล้วที่ติดลบ 34,208 ล้านบาท